Sirkusleeus op pad ‘huis toe’Jora en Black, die twee voormalige sirkusleeus Foto: Born Free-stigting Twee voormalige sirkusleeus, wat uit haglike toestande in Bulgarye gered is, is besig met ŉ 17 000 km reis om in die Shamwari-natuurreservaat in Suid-Afrika gehuisves te word. Die twee sewejarige boeties, Jora en Black, is in Julie uit die hoofstad Sofia gered deur die internasionale diere-liefdadigheidsorganisasies, die Born Free-stigting en Four Paws. Jora en Black was oorspronklik deel van ŉ sirkus wat deur Oos-Europa en Turkye gereis het. Nadat die Bulgaarse regering ŉ verbod geplaas het op die gebruik van wilde diere in sirkusse, bly die twee leeus al sedert 2014 in ŉ benoude hok. Die eienaars het ingestem dat Born Free hulle mag oorneem. Die twee leeus se toestand het internasionaal opspraak verwek en die sepiester Helen Worth het ook haar ondersteuning aan die leeus gebied. “Dit is wonderlik om te sien dat hierdie twee diere, wat al van welpies af in ŉ sirkushok toegesluit is, uiteindelik na die wonderlike Shamwari-natuurreservaat geskuif word,” het die Coronation Street-aktrise gesê. Die leeus word deur Thomson Airways van Bourgas-lughawe na Gatwick in Londen gevlieg waar die medestigter van Born Free, Virginia McKenna, by hulle aansluit. McKenna het die hoofrol gespeel in die fliek, Born Free. Jora en Black sal dan in ŉ kwarantynvoertuig na Heathrow vervoer word en dan die laaste en langste been van die reis, van Heathrow na Johannesburg, onderneem. Die twee leeus sal dan deur ŉ konvooi Land Rover Discovery-voertuie na hul nuwe tuiste by die Born Free Jean Byrd opleiding- en reddingsentrum by die bekroonde Shamwari, net buite Port Elizabeth, vervoer word.